**Kommunekontaktens rolle og oppgave**

Kommunene skal ivareta den lokale delen av virksomheten. Alle kommuner skal ha en politisk godkjent 3-årig plan for Den kulturelle skolesekken.

Kommunen skal ha en egen koordinator/kommunekontakt som har dette som et definert arbeidsfelt. Det anbefales å ha en DKS-gruppe som består av representanter fra kultur- og skolesektor. Det er viktig at kommunen samarbeider internt mellom DKS, kulturskolen og Ung kultur møtes (UKM) på en sånn måte at ordningene utfyller hverandre uten å tape særfunksjonen sin. Obs: Det skal ikke brukes midler fra DKS til aktiviteter som er rene UKM- eller kulturskole-aktiviteter. Det må samhandles slik at alle parter bidrar og får fordel av samarbeidet.

Det er viktig at kommunekontakten overværer aktiviteter sammen med elevene (observere hvordan det gikk, og hvordan det fungerte teknisk og logistisk), og at han/hun videreutvikler egen kompetanse innenfor kunst- og kulturfeltet.

**Tildeling av spillemidler (tilskudd)**

Alle kommuner får et lokalt tilskudd (fordeling basert på nøkkelen for kvalitetsutviklingsmidler) utbetalt av fylkeskommunen. Hoveddelen av DKS-tilbudet kommer til kommunene i form av faste DKS-tilbud fra fylket, derfor er det utbetalte tilskuddet for å sikre lokal forankring. Tilskuddet kan brukes til elevtransport, innkjøp fra fylkets ønsketilbud, lokalt kulturarvtilbud eller egne aktiviteter. Midlene skal ikke brukes til lønn eller administrasjon/reiser.

Tilskuddet utbetales tidlig på høsten, og gjelder for skoleåret. Det betyr at ved årsslutt må det være igjen midler til vårprogrammet. Det er også viktig at midler benyttes det skoleåret de er tildelt for.

Kommunen skal sørge for regnskap for bruk av DKS spillemidlene. Kopi av bilag skal oppbevares, slik at fylkeskommunen kan få disse ved forespørsel. Kommunekontakten må avtale med økonomiavdeling i kommunen en ordning som sikrer at økonomi knyttet til DKS ivaretas, og at informasjon og bilag gjøres tilgjengelig for kommunekontakt. Regnskapet til DKS bør ha et eget prosjektnummer for aktiviteten.

Det knyttes strenge krav til bruk og dokumentasjon av DKS-midler. Kravet om høy kvalitet og profesjonalitet på tilbudet følger disse midlene også ved lokale produksjoner. Dette gjelder uavhengig av tilskuddsbeløpet størrelse.

**Kommunekontakten skal:**

* Sikre at det er en 3-årig DKS-plan, og se til at DKS-planen følges opp lokalt, at tiltaket administreres
* Sikre at de lokale DKS-midlene benyttes slik de skal
* Sikre at tiltaket utvikles, og at aktivitetene holder høy kvalitet
* Inneha en koordinerende rolle ift. fylkesnivå
* Samarbeide med skolene, og sørge for at det årlig lages en årsplan i samarbeid med skolene. Det bør avholdes minst 2 årlige møter med skolene, ett av disse på våren for å planlegge kommende skoleår
* Årlig, pr 1. februar, rapportere for aktivitet og bruk av midler foregående kalenderår. Dette gjøres i DKS-portalen.
* Alle med tilskudd på NOK 100.000 eller mer må levere revidert regnskap, innen 1. april
* Påse at skolekontakten er kjent med de overordnede mål for DKS, og innholdet i kommunens DKS-plan
* Ha overordnet ansvar for at DKS-aktiviteten blir gjennomført på en tilfredsstillende måte ute på skolene (ref. skolekontaktens oppgaver)

Den enkelte skole har en viktig rolle i Den kulturelle skolesekken. Skolen skal sørge for at møtene mellom elevene og kunstnerne lykkes. Elevene skal være forberedt på besøkene, og der det er mulig skal det gjøres for- og etterarbeid. Det skal være en DKS-kontakt ved hver skole. Det finnes en egen beskrivelse av skolekontaktens oppgave på [www.dkstroms.no](http://www.dkstroms.no)

**3-årig DKS-plan**

Den 3-årige planen skal være politisk vedtatt på det nivået som kommunen selv bestemmer. Planen skal synliggjøre hvordan nasjonale, regionale og lokale målsetningen skal nås. Det skal fremkomme hva man legger vekt på av lokal satsing. Det skal også beskrives hvordan kommunen skal organisere DKS, og særlig hvordan samarbeidet mellom kommune og skole skal organiseres. Planen skal være ambisiøs i forhold til kvalitet på innhold og måten aktivitetene organiseres. Planen skal vise hvordan pengene, både offentlige og egne, skal brukes. Planen må være realistisk i forhold til rammene. Det er laget en standard planmal som tilpasses lokalt.

**Årsplan**

Det skal årlig lages en årsplan i form av en tabell som viser en samlet oversikt over tiltak/aktiviteter med budsjett for det aktuelle skoleåret, samt et regnskapssammendrag som synliggjør aktiviteten i det aktuelle skoleåret.

Fylkeskommunens faste programtilbud legges ut på nettsiden i mai, og da får kommunene full oversikt over hva som kommer til deres kommune påfølgende skoleår. Det er kommunekontaktens oppgave å, i samarbeid med skolene, sjekke dato og at klokkeslett passer inn i skoledagen. Eventuelle endringsønsker meldes til DKS så raskt som mulig.

**Program**

Fasttilbudet er ferdig turnélagt seinest i begynnelsen av mai, det er viktig å sjekke hva som kommer til dere. Dersom skolen er forhindret på oppsatt dag og det må gjøres endringer i turneen må vi ha beskjed så raskt som mulig. Aktiviteter som avlyses på kort varsel vil bli fakturert kommunen, men dersom det varsles i god tid kan DKS i fylket bytte dag med andre kommuner, og den aktuelle kommunen slipper kostnaden.

Bestillingstilbudet har årlig bestillingsfrist medio mai. Bestillinger etter fristens utløp kan medføre at tilbudet ikke lenger er tilgjengelig. Faktura for egenandeler sendes kommunen ved utgangen av hvert semester, slik at kostnaden fordeler seg på rett skoleår. Kommunen har ansvaret for organisering, spillested og transport av elever knyttet til bestillingstilbudet.

**Elevtransport**

DKS Troms dekker elevtransport knyttet til fasttilbudet. Kommunekontakten eller skolene må organisere transport til spillested dersom aktiviteten krever annet lokale enn skolen. Reisebestillingsskjema MÅ benyttes ved bestilling av transport. Elevtransport knyttet til bestillings-tilbudet må dekkes av kommunen.

**Årlig rapport**

Kommunen skal årlig, innen 1. februar, levere rapport på foregående kalenderår. Dette gjøres i DKS-portalen (se lengre ned).
Tildelingsbrevet er et styringsdokument som kommunen skal legge til grunn. Ingen kommuner får utbetalt lokalt tilskudd dersom rapport mangler, det samme gjelder for den dokumentasjon som etterspørres.

Kommuner kan søke om å organisere hele DKS-tilbudet selv. Det innebærer at kommunen mottar hele sitt beløp fra spillemidlene, og selv ivaretar all organisering og faglig sikring av virksomheten. Da bortfaller fasttilbudet. Dette kan først skje etter fylkeskommunens godkjenning av kommunens plan for hele tiltaket. I Troms er Tromsø den eneste kommunen som har valgt denne ordningen.

**DKS-portalen og www.dkstroms.no**

DKS-portalen er administrasjons- og kommunikasjonsflaten for DKS. Oppdateringer knyttet til turneer og evt. produksjonsopplysninger gjøres fortløpende, og det er her skolen får all informasjon om fylkets turnétilbud. Alle kommuner kan også legge sine egne turneer inn i DKS-portalen.

Nyheter, informasjon om DKS, kontaktinformasjon og annet finnes på vår nettside [www.dkstroms.no](http://www.dkstroms.no) Hjemmesiden er også der elever, foreldre og lærere og andre skoleansatte, som ikke har tilgang til DKS-portalen, finner informasjon om DKS-tilbudet elevene får på skolen.